אליס סטפניק

אליס סטפניק (באנגלית: Elise Stefanik; נולדה ב-2 ביולי 1984) היא פוליטיקאית אמריקאית חברת המפלגה הרפובליקנית. מייצגת את מחוז הקונגרס ה-21 של מדינת ניו יורק בבית הנבחרים של ארצות הברית. יו"ר הוועידה הרפובליקנית בבית הנבחרים. היא האישה הראשונה שתפסה את המושב הזה כמו גם הרפובליקנית הראשונה שכיהנה בתפקיד מאז 1993. כיושבת ראש הועידה הרפובליקנית של בית הנבחרים מאז 2021, היא הרפובליקנית הרביעית בחשיבותה בבית הנבחרים. סטפניק הייתה בת 30 כשנבחרה לראשונה בבחירות לבית הנבחרים של ארצות הברית ב-2014 בניו יורק, האישה הצעירה ביותר שנבחרה לקונגרס באותה תקופה. סטפניק נולדה באולבני שבמדינת ניו יורק בתם של מלני וקן. בגיל 3 עברה עם משפחתה לעיירה וילסבורו. ב-2006 סיימה תואר ראשון בהצטיינות באוניברסיטת הרווארד. מיד עם סיום התואר התקבלה לעבודה בצוות מדיניות הפנים באגף המערבי של הבית הלבן ולאחר שנה התמנתה לחברה בצוות לענייני כלכלה ומדיניות פנים של ג'וש בולטן, ראש מטה הבית הלבן. בתום כהונתו של נשיא ארצות הברית ג'ורג' ווקר בוש, נותרה בוושינגטון די. סי. ועבדה במכון מחקר. בבחירות המקדימות לנשיאות ארצות הברית של המפלגה הרפובליקנית עבדה במטה הבחירות של מושל מינסוטה טים פולנטי. בבחירות לנשיאות עבדה בצוות ההכנה של ועידת המפלגה הרפובליקנית והייתה חברה בצוות ההכנה של פול ראיין, מועמד המפלגה הרפובליקנית לתפקיד סגן הנשיא. לאחר הבחירות עבדה בחברה המשפחתית שייסד אביה לשיווק עץ לבוד. ב-2014 התמודדה בבחירות לבית הנבחרים של ארצות הברית וזכתה ברוב של 55% לעומת 33.5% ליריבה מהמפלגה הדמוקרטית. היא הייתה בכך לאישה הצעירה ביותר בתולדות ארצות הברית שנבחרה לקונגרס, בגיל 30. ב-2016 זכתה לתקופת כהונה נוספת ברוב של כ-66% וב-2018 לתקופת כהונה שלישית. בבית הנבחרים היא מכהנת כחברה בוועדת הביטחון ובוועדת החינוך וכוח העבודה. בשנת 2020 נכללה ברשימת 40 Under 40 של מגזין פורצ'ן. סטפניק, שנבחרה בתחילה כשמרנית מתונה, עברה לימין הפוליטי, ותמכה בנשיא דאז דונלד טראמפ. היא התנגדה נחרצות להדחה הראשונה של טראמפ ב-2019 על רקע שערוריית טראמפ-אוקראינה והתנגדה להצבעות האלקטורליות של פנסילבניה כאשר טראמפ ניסה לשנות את תוצאות הבחירות לנשיאות ארצות הברית ב-2020. כשהוועדה הנבחרת של בית הנבחרים החלה לחקור את אירועי הסתערות על הקפיטול טענה סטפניק כי האחריות לכך היא של היו"ר ננסי פלוסי. סטפניק נבחרה ליושבת ראש הוועידה הרפובליקנית בבית הנבחרים במאי 2021 לאחר שליז צ'ייני הודחה עקב התנגדותה לנשיא טראמפ. בדצמבר 2023 במהלך שימוע מיוחד בקונגרס האמריקאי לנשיאי אוניברסיטאות מובילות בבוסטון ובפילדלפיה, בעקבות עלייה בפשעי השנאה והאנטישמיות בקמפוסים מאז תחילת מלחמת חרבות ברזל, תקפה סטפניק את הנשיאים בטענה שאינם פועלים למיגור האנטישמיות בקמפוסים שבאחריותם. לאחר שסירבו במהלך הדיון לראות בקריאה לרצח העם היהודי הפרה חד משמעית של כללי האוניברסיטה טענה כי עליהם להתפטר. נשיאת אוניברסיטת פנסילבניה אליזבת מגיל התפטרה מנשיאות האוניברסיטה מספר ימים לאחר השימוע. בעניין המשך כהונתה של נשיאת אוניברסיטת הרוווארד קלודין גיי נערכו דיונים והדירקטוריון החליט שתמשיך לכהן בתפקידה. בהמשך בעקבות המשבר וטענות נוספות התפטרה גיי ב-2 בינואר 2024 מתפקידה כנשיאת האוניברסיטה. זמן קצר לאחר השימוע, בינואר 2024, פורסם כי דונלד טראמפ שוקל לבחור בסטפניק כמועמדתו לסגנית הנשיא במידה וייבחר. באפריל 2024 נכללה ברשימת טיים 100. במאי 2024 היא הגיעה לביקור בישראל, במסגרתו גם נאמה בכנסת. בנאומה מתחה ביקורת על ממשל ביידן, ואמרה כי ״אין שום תירוץ לנשיא אמריקני לעצור נשק לישראל. ארה״ב צריכה לעזור באופן מלא לישראל ובלי תנאים, כדי להשיג את הניצחון המוחלט״. סטפניק נשואה ואם לבן. מדיה וקבצים בנושא אליס סטפניק בוויקישיתוף אתר האינטרנט הרשמי של אליס סטפניק (באנגלית) אליס סטפניק, ברשת החברתית פייסבוק אליס סטפניק, ברשת החברתית אקס (טוויטר) אליס סטפניק, ברשת החברתית אינסטגרם אליס סטפניק, סרטונים בערוץ היוטיוב אתר הבחירות של אליס סטפניק 30-Year-Old Rising Star Is Already Being Touted As The Future Of The GOPThis 30-Year-Old Rising Star Is eady Being Touted As The Future Of The GOP(הקישור אינו פעיל) AFP, היסטוריה: נבחרה לקונגרס בגיל 30 בלבד, באתר nrg‏, 5 בנובמבר 2014 אליס סטפניק, באתר המדריך הביוגרפי של הקונגרס של ארצות הברית (באנגלית) Elise Stefanik | 2020 40 under 40 in Government and Politics, Fortune (באנגלית) ראשי אוניברסיטאות בארה"ב סירבו לגנות קריאות אנטישמיות בקמפוסים: "זה תלוי בהקשר" | ישראל היום, באתר www.israelhayom.co.il, ‏2023-12-06 דניאל אדלסון, מותר לקרוא לרצח עם של יהודים בקמפוס? "תלוי בהקשר", באתר ynet, 6 בדצמבר 2023 הבכירה האמריקאית במתקפה על האוניברסיטאות: "חייבים להתפטר", באתר מעריב אונליין, 6 בדצמבר 2023 דניאל אדלסון, ניו יורק, אחרי השימוע המביש בקונגרס: נשיאת אוניברסיטת פנסילבניה מתפטרת, באתר ynet, 9 בדצמבר 2023. רם מורי, ‏דירקטוריון הרווארד מתייצב מאחורי הנשיאה גיי: "המנהיגה הנכונה", באתר גלובס, 12 בדצמבר 2023 דניאל אדלסון, בצל השימוע המביש בקונגרס: נשיאת הרווארד התפטרה, באתר ynet, 3 בינואר 2024; קלודין גיי, התנהל קמפיין להדחתי תוך שימוש בשקרים וסטריאוטיפים גזעניים על שחורים, באתר הארץ, 4 בינואר 2024; מכתב ההתפטרות הרשמי של גיי כנשיאת הרווארד (באנגלית) עכשיו 14 בעולם, טראמפ שוקל למנות את חברת הקונגרס אליס סטפניק לסגניתו, באתר עכשיו 14, ‏18/01/24 Elise Stefanik: The 100 Most Influential People of 2024, TIME, ‏2024-04-17 (באנגלית) x.com, X (formerly Twitter)